सवाल यह है कि हम कक्षा में बच्चों को अनुमान लगाने, तर्क और कल्पना करने, सोचने-विचार करने के कितने अवसर देते हैं! ऐसे बहुत से उदाहरण हैं जो इस बात की ओर इशारा करते हैं कि हम कितने यांत्रिक तरीके से पढ़ना-लिखना सीखते हैं। इसी कारण गणित की बहुत छोटी-सी बात के लिए बच्चे को फिर से पूरी कवायद करनी पड़ती है। यह प्रक्रिया सालों से चली आ रही है। हम भी ऐसे ही पढ़े हैं और जब बच्चों को पढ़ाने की बारी आती है तो उन्हें भी ऐसे ही पढ़ाते हैं। शिक्षण विधियों में प्रशिक्षण भी इसी तरह से पूरे हो जाते हैं। मगर आगे चलकर इसके परिणाम क्या होते हैं, यह शायद बहुत कम लोग सोच पाते हैं। हममें से बहुत से लोग विशेष परिस्थितियों में ठीक से निर्णय नहीं ले पाते हैं। तर्क की बुनियाद पर नहीं सोच पाते या सही अनुमान नहीं लगा पाते हैं। तब हमारी यह मुश्किल किसी और रूप में देखी जाती है। जबकि मुश्किल विषयों को पढ़ाने के तरीकों से उपजी है।